text: Masser af biler, men kun få og små uheld
  02 juni 2017 kl. 20.20
  Pinseudrejsetrafikken kulminerede fredag eftermiddag. Og der var masser af biler på vejene fra middag og til aften. Men heldigvis kun små uheld.
  På Fredericiavej i Vejle skete et af de klassiske sammenstød. Under kø-kørsel på vej ud af byen overser en bilist, at der bremses foran.
  Heldigvis skete der kun materiel skade, konstaterer vagtchefen hos Syd- og Sønderjyllands Politi.
  Desuden var der også et lille uheld på motorvejen ved Taulov.
  Ved Haderslev Syd var der midt på eftermiddagen et uheld med en trailer. Selv om den faktisk lå uden for nødsporet skabte det lange køer i begge retninger.
  På rastepladsen Øster Løgum Vest fik en rumænsk chauffør problemer med en utæt gasflaske. Han ville lave mad på ladet, da der gik ild i traileren.
  Chaufføren var hurtigt til at få spændt trækkeren fra og slukket branden med en pulverslukker, så brandbilen kom faktisk først, da det hele var overstået…
  Local Eyes har billeder fra de tre steder. Og du kan som altid se flere videoer fra Local Eyes her.
  
  
  